האל ואליס

הרולד ברנט "האל" ואליס (באנגלית: Harold Brent "Hal" Wallis; ‏14 בספטמבר 1898 - 5 באוקטובר 1986) מפיק סרטים אמריקני, אשר במשך למעלה מחמישים שנה הפיק כמה מן היצירות המזוהות ביותר עם הוליווד, כגון "קזבלנקה" ו"ניצחון אפל". ואליס נולד כארון בלום וולוביץ בשיקגו. בשנת 1922 עבר ללוס אנג'לס ומצא עבודה במחלקת הפרסום של אולפני האחים וורנר. בתוך כמה שנים החל להיות מעורב בהפקת סרטים, ולבסוף הפך למנהל מחלקת ההפקה באולפני האחים וורנר. במהלך קריירה שנמשכה כחמישים שנים היה מעורב בהפקתם של יותר מארבע מאות סרטים באורך מלא. בין הסרטים הגדולים שיצר היו "קזבלנקה" (1942) אחד מן הסרטים הידועים ביותר בהיסטוריה של הוליווד. על אף היותו מפיק ולא תסריטאי, אחראי ואליס ל"שורת המחץ" הידועה מן הסרט, "זוהי תחילתה של ידידות נפלאה", אותה אומר הגיבור ריק (המפרי בוגרט), למפקד המשטרה המושחת קפיטן ריינו (קלוד ריינס). הפקתו של "קזבלנקה" הייתה אירוע כאוטי, ובתסריט חלו שינויים מיום ליום ומשעה לשעה. את השורה הוסיף ואליס לאחר סיום הצילומים, והמפרי בוגרט זומן במיוחד לאולפן על מנת לדבב אותה. בשנת 1944 עזב ואליס את האחים וורנר על מנת לעבוד כמפיק עצמאי, ונהנה ממעמד של מפיק מוביל ומהצלחה קופתית וביקורתית. בין היתר הפיק כמה מסרטיו של אלביס פרסלי. ואליס היה מועמד לשבעת פרסי גלובוס הזהב וזכה פעמיים. בשנת 1974 קיבל פרס "גלובוס הזהב" מיוחד על מפעל חיים. הסרטים שהפיק היו מועמדים לפרס האוסקר שש עשרה פעמים, ובשנת 1943 קיבל את הפרס עבור "קזבלנקה". פעמיים קיבל את הפרס לזכר אירווינג תלברג עבור מפעל חיים בקולנוע. ואליס היה נשוי פעמיים, לשחקניות לואיז פאזנדה ומרתה הייר. בגיל 88 מת ונטמן בקליפורניה. "הקיסר הקטן" (1931) - סרט הגנגסטרים הקלאסי המביא את סיפור עלייתו ונפילתו של גנגסטר אכזר, תוך רמיזה לדמותו של אל קפונה. הסרט היה נקודת מפנה בקריירה של הכוכב אדוארד ג'י רובינסון, אשר לוהק לתפקידי גנגסטרים מעתה ואילך. "קפטן בלאד" (1935), בכיכובו של ארול פלין. "היער המאובן" (1936) - תפקידו החשוב הראשון של המפרי בוגרט. סרט גנגסטרים קלאסי, אשר קבע את המוסכמות בתחום - דמות הגנגסטר כאנטי-גיבור, ודמות המשורר האידיאליסט לסלי הווארד כגיבור. "קיד גלהאד" (1937) - מלודרמת איגרוף קלאסית, בכיכובם של אדוארד ג'יי. רובינסון ובטי דייוויס. הסרט הופק מחדש בשנת 1962 בכיכובו של אלביס פרסלי. "הרפתקאות רובין הוד" (1938) - סרט הרפתקאות קלאסי בכיכובו של ארול פלין. הסרט, בבימויו של מייקל קורטיז הוא הפקת יוקרה הוליוודית אופיינית לתקופתה, בה שוחזרה אנגליה של ימי הביניים באולפני וורנר בקליפורניה. הסרט היה מועמד לפרס האוסקר. "חייהם הפרטיים של אליזבת ואסקס" (1939) שיתוף פעולה נוסף עם הבמאי מייקל קורטיז ועם בטי דייוויס וארול פלין ליצירת מלודרמה תקופתית. "שביל סנטה פה" (1940) בכיכובם של ארול פלין, רונלד רייגן ואוליביה דה הבילנד. "המכתב" (1940) - סרט אימה בכיכובה של בטי דייוויס. "נץ הים" (1940). "סרג'נט יורק" (1941) - סיפורו של חוואי ההופך לגיבור מלחמת העולם הראשונה בכיכובו של גרי קופר. הסרט היה מועמד לפרס האוסקר. "זאב הים" (1941) בבימויו של מייקל קורטיז. "הנץ ממלטה" (1941) - אחת היצירות המזוהות ביותר עם סגנון הפילם נואר. נכתב ובוים על ידי ג'ון יוסטון. המפרי בוגרט בתפקיד הבלש הפרטי סאם ספייד, יציר דמיונו של דשיל האמט מתעמת עם חבורת פושעים בראשה עומדים סידני גרינסטריט ופיטר לורה, ועם אהבתו לבריג'יד או'שונסי (מרי אסטור) המתגלה כרוצחת קרת רוח. הסרט היה מועמד לפרס אוסקר. "קזבלנקה (1942) - אחת הקלאסיקות ההוליוודיות האהובות ביותר. המפרי בוגרט הוא בעל מועדון לילה בקזבלנקה תחת שלטון צרפת של וישי הנקרע בין אהבתו לאילזה (אינגריד ברגמן) לבין חובתו לסייע לבעלה, לוחם המחתרת ויקטור לאזלו (פאול הנרייד). הסרט הקנה לוואליס את פרס האוסקר היחיד בקריירה שלו. "ינקי דודל דנדי" (1942) - ביוגרפיה של שחקן הוודוויל ג'ורג' מ. קוהאן. שיתוף פעולה נוסף בין ואליס ובין קורטיז, אשר הביא למועמדות לאוסקר הן לוואליס והן לקורטיז. "ועתה, הנוסע (1942) - סרט דרמה בכיכובה של בטי דייוויס. "אהבתה המוזרה של מרתה אייברס" (1946) בכיכובם של קירק דאגלס, ברברה סטנוויק וואן הפלין "רומן בספטמבר" (1950) - סרט רומנטי בכיכובם של ג'ואן פונטיין וג'וזף קוטן. "מוריד הגשם" (1956) - עם ברט לנקסטר וקתרין הפבורן. "דו-קרב באו. קיי. קוראל" (1957) - אחד מן המערבונים הידועים בתולדות הוליווד. על פי תסריטו של לאון יוריס, בבימויו של ג'ון סטרג'ס, ובכיכובם של ברט לנקסטר וקירק דאגלס. "הרוח היא פראית" (1957) בכיכובם של אנתוני קווין ואנה מניאני. "קינג קריאול" (1958) בכיכובו של אלביס פרסלי. "בקט" (1964) - דרמה תקופתית המביאה את סיפור המאבק בין הנרי השני ותומאס בקט באנגליה של ימי הביניים. משחקם המעולה של ריצ'רד ברטון ופיטר או'טול בתפקידים הראשיים הביא לסרט זה מועמדות לאוסקר. "רכבת אחרונה מגאן היל" - (1959), מערבון בכיכובם של קירק דאגלס ואנתוני קווין. "הוואי הכחולה" (1961) בכיכובו של אלביס פרסלי. "נערות! נערות! נערות!" (1962) בכיכובו של אלביס פרסלי "עליצות באקפולקו" (1963) בכיכובו של אלביס פרסלי. "בואינג בואינג" - קומדיה בכיכובם של טוני קרטיס וג'רי לואיס (1965). "יחפים בפארק" (1967) - עיבוד לקומדיה הרומנטית של ניל סיימון, המנציח את רוברט רדפורד וג'יין פונדה הצעירים והיפים. "אן של אלף הימים" (1969) - סיפורה של אן בולין אשתו של המלך רודף הנשים הנרי השמיני (ריצ'רד ברטון וז'נבייב בוז'ולד). דרמה תקופתית אשר הביאה לוואליס מועמדות נוספת לפרס אוסקר. אומץ אמיתי (1969) - מערבון בכיכובו של ג'ון ויין. "העין הציבורית" (1972) - בכיכובם של חיים טופול ומיה פארו. מדיה וקבצים בנושא האל ואליס בוויקישיתוף האל ואליס, במסד הנתונים הקולנועיים IMDb (באנגלית) האל ואליס, באתר "אידיבי", מאגר הידע העברי לקולנוע ישראלי ועולמי האל ואליס, באתר AllMovie (באנגלית) האל ואליס, במסד הנתונים הקולנועיים KinoPoisk (ברוסית) האל ואליס, באתר MusicBrainz (באנגלית) האל ואליס, באתר Discogs (באנגלית) האל ואליס, באתר "Find a Grave" (באנגלית) האל ואליס, באתר אנציקלופדיה בריטניקה (באנגלית)